作者:無名氏
標題:寶鼎現
內容:東君著意，化工恩被，灼灼妖豔。嫋嫩梢輕蓓，縈風惹露，偏早香英綻。似向人、故矜誇標緻，倚闌全如顧盼。尚困怯餘寒，柔情弱態，天真無限。斷橋壓柳時非淺。先百花、風光獨佔。當送臘初歸，迎春欲至，芳姿偏婉孌。料碎翦就，繒紈輝麗，更把胭脂重染。自賦得、一般容冶，宛勝神仙妝臉。折送小閣幽窗，酷愛處、令親幾硯。盡孜孜觀賞，不枉人稱妙選。待密付、如膏雨澤。金玉仍妝點。任擾擾、百卉千花掩跡，一時羞見。